DA Den Europæiske Unions Tidende L 140/26

DEN EUROPÆISKE CENTRALBANKS AFGØRELSE

af 15. maj 2008

om procedurer for sikkerhedsgodkendelse af producenter af fortroligt euromateriale til eurosedler

(ECB/2008/3)

(2008/402/EF)

STYRELSESRÅDET FOR DEN EUROPÆISKE CENTRALBANK HAR —

under henvisning til traktaten om oprettelse af Det Europæiske Fællesskab, særlig artikel 106, stk. 1,

under henvisning til statutten for Det Europæiske System af Centralbanker og Den Europæiske Centralbank (herefter »ESCB-statutten«), særlig artikel 16, og

ud fra følgende betragtninger:

(1) I henhold til artikel 106, stk. 1, i traktaten og artikel 16 i ESCB-statutten har Den Europæiske Centralbank (ECB) eneret til at bemyndige udstedelse af eurosedler i Fællesskabet. Denne ret omfatter beføjelse til at træffe foranstaltninger til beskyttelse af eurosedlers integritet som betalingsmiddel.

(2) Med henblik på at bevare offentlighedens tillid til eurosedler som betalingsmiddel er det nødvendigt at fastsætte minimumssikkerhedsregler for produktion, håndtering, opbevaring og transport af eurosedler og euroseddelkomponenter og andet materiale og andre oplysninger i forbindelse hermed, som kræver sikkerhedsbeskyttelse, og hvor tab, tyveri og offentliggørelse heraf kan skade eurosedlernes integritet og/eller fremme produktionen af falske eurosedler eller komponenter hertil. Alle enheder, der er beskæftiget med sådan virksomhed, skal overholde sikkerhedsreglerne, hvis indhold dog kan variere alt efter virksomhedens karakter.

(3) Det er nødvendigt at indføre en procedure for sikkerhedsgodkendelse, hvorved det kan bekræftes, at producenterne opfylder sikkerhedsreglerne, og procedurer for at sikre, at sikkerhedsreglerne løbende overholdes. Det er ligeledes nødvendigt at indføre forskellige former for konsekvenser i tilfælde af manglende overholdelse af sikkerhedsreglerne. Disse konsekvenser varierer fra advarsel til inddragelse af sikkerhedsgodkendelsen og bør stå i et rimeligt forhold til karakteren af den påviste manglende overholdelse.

(4) ECB er ansvarlig for at indføre og vedligeholde et system, som sikrer, at fortroligt euromateriale kun leveres til nationale centralbanker inden for euroområdet, nationale centralbanker i medlemsstater, som forbereder indførsel af euro (betinget af Styrelsesrådets beslutning) samt andre godkendte producenter og/eller ECB.

(5) Det er nødvendigt at ændre retningslinje ECB/2004/18 af 16. september 2004 om indkøb af eurosedler (1) i overensstemmelse hermed, —

TRUFFET FØLGENDE AFGØRELSE:

AFDELING I

ALMINDELIGE BESTEMMELSER

Artikel 1

Definitioner

I denne afgørelse forstås ved:

a) »national centralbank«: den nationale centralbank i en medlemsstat, som har indført euroen

b) »fremtidig nationalbank inden for Eurosystemet«: en national centralbank i en medlemsstat, som endnu ikke har indført euroen, men har opfyldt betingelserne for indførelsen af euroen og i forhold til hvilken der er truffet beslutning om ophævelse af dispensationen (i henhold til traktatens artikel 122, stk. 2)

c) »fortroligt euromateriale«: den første serie eurosedler og euroseddelkomponenter og hermed forbundet andet materiale og oplysninger, som kræver sikkerhedsbeskyttelse, og hvor tab, tyveri og offentliggørelse kan skade eurosedlernes integritet og bidrage til fremstilling af falske eurosedler eller komponenter hertil

d) »sikkerhedsregler«: de materielle regler for erhvervelse af fortroligt euromateriale og for fortrolig eurovirksomhed, som til enhver tid er fastsat af ECB i separate regler

e) »køber«: et selskab, en organisation eller national centralbank, som på en eller anden måde indgår aftale som køber med hensyn til produktion, håndtering eller opbevaring af fortroligt euromateriale

f) »produktionssted«: det sted, som en producent anvender, eller ønsker at anvende, til produktion, håndtering (herunder destruktion) eller opbevaring af fortroligt euromateriale, inden det transporteres til køberen eller, i givet fald, til et særligt destruktionsanlæg

g) »fortrolig eurovirksomhed«: én eller flere af følgende: produktion, håndtering (herunder destruktion), opbevaring eller transport af fortroligt euromateriale

h) »producent«: en enhed, som er beskæftiget, eller ønsker at være beskæftiget, med fortrolig eurovirksomhed, dog ikke enheder, som kun er beskæftiget, eller kun ønsker at være beskæftiget, med transport eller destruktion af fortroligt euromateriale. Ved »godkendt producent« forstås en producent, der har opnået fuld sikkerhedsgodkendelse

i) »fuld sikkerhedsgodkendelse«: den status, som ECB har tildelt en producent med henblik på fortrolig eurovirksomhed vedrørende fortroligt euromateriale, og hvis omfang fremgår af artikel 3

j) »manglende overholdelse«: et tilfælde, hvor de relevante dele af sikkerhedsreglerne ikke er overholdt i et eller flere af følgende punkter: i) de sikkerhedsforholdsregler, der er indført af producenten i henhold til denne afgørelse; ii) foranstaltninger truffet af en godkendt producent under udførelsen af fortrolig eurovirksomhed; eller iii) foranstaltninger truffet af en producent med midlertidig sikkerhedsgodkendelse under forberedelsen af udførelse af fortrolig eurovirksomhed

k) »sikkerhedsinspektion«: inspektion af en fortrolig eurovirksomhed med henblik på at vurdere, om sikkerhedsforholdsreglerne på et produktionssted er i overensstemmelse med sikkerhedsreglerne

l) »midlertidig sikkerhedsgodkendelse«: den status, som ECB har tildelt en producent som bekræftelse på, at denne må forberede udførelse af fortrolig eurovirksomhed vedrørende fortroligt euromateriale, og hvis omfang fremgår af artikel 4.

Artikel 2

Almindelige principper

1. De af ECB vedtagne sikkerhedsregler er minimumsregler. Producenterne kan indføre og gennemføre strengere standarder, men ECB vurderer kun, om ECB's sikkerhedsregler er overholdt.

2. Uanset bestemmelser fastsat af ECB andetsteds, hvorved denne afgørelse finder anvendelse på specifikke procedurer vedrørende eurosedler, gælder denne afgørelse ikke håndtering og opbevaring af eurosedler, der er registreret hos en national centralbank som produceret, men ikke udstedt.

3. Godkendte producenter må kun levere fortroligt euromateriale til følgende:

a) en anden godkendt producent

b) en national centralbank

c) i henhold til Styrelsesrådets beslutning en fremtidig national centralbank inden for Eurosystemet, og

d) ECB.

4. Direktionen træffer alle beslutninger vedrørende sikkerhedsgodkendelse af producenter under hensyntagen til Seddelkomiteens synspunkter. Desuden giver Direktionen samtykke i henhold til artikel 3, stk. 6.

5. Alle omkostninger og hermed forbundne tab, som en producent pådrager sig i forbindelse med anvendelsen af denne afgørelse, bæres af producenten.

Artikel 3

Fuld sikkerhedsgodkendelse

1. En godkendt producent må kun udføre en fortrolig eurovirksomhed vedrørende fortroligt euromateriale, hvis ECB har givet denne fuld sikkerhedsgodkendelse til den pågældende fortrolige eurovirksomhed.

2. En producent kan opnå fuld sikkerhedsgodkendelse til en fortrolig eurovirksomhed vedrørende fortroligt euromateriale under forudsætning af, at:

a) de sikkerhedsforholdsregler, som denne har indført på et bestemt produktionssted med henblik på den planlagte fortrolige eurovirksomhed, overholder de relevante dele af sikkerhedsreglerne

b) alle trykkerier, som deltager i den planlagte fortrolige eurovirksomhed, er fysisk beliggende i en medlemsstat, og

c) alle produktionssteder undtagen trykkerier, der er involveret i den planlagte fortrolige eurovirksomhed, er beliggende i en medlemsstat eller i en medlemsstat i Den Europæiske Frihandelssammenslutning.

3. Direktionen kan, under hensyntagen til Seddelkomiteens synspunkter, ændre anvendelsesområdet for beliggenhedskravet i stk. 2, litra c). En sådan beslutning meddeles straks Styrelsesrådet, og Direktionen efterkommer enhver beslutning, som Styrelsesrådet måtte træffe herom.

4. Fuld sikkerhedsgodkendelse gives en producent i ubegrænset tid, men dennes status kan blive berørt eller inddraget ved en beslutning, der er truffet i henhold til artikel 13-15.

5. En godkendt producent må alene udføre den fortrolige eurovirksomhed på det fremstillingssted, som denne har opnået sikkerhedsgodkendelse til, og vedrørende det bestemte fortrolige euromateriale, der er angivet i forbindelse med dette produktionssted. En godkendt producent kan arrangere transport af det fortrolige euromateriale til køberen og, om nødvendigt, arrangere den destruktion, der skal udføres på producentens vegne (herunder transport i forbindelse hermed) i et særligt destruktionsanlæg i overensstemmelse med de relevante dele af sikkerhedsreglerne. Manglende overholdelse af ovenfor angivne dele af sikkerhedsreglerne i forbindelse med denne destruktion eller transport behandles som et tilfælde af manglende overholdelse fra den godkendte producents side.

6. En godkendt producent må ikke, uden forudgående skriftligt samtykke fra ECB, udlicitere eller overføre produktion, håndtering (herunder destruktion) eller opbevaring af fortroligt euromateriale til et andet produktionssted eller til tredjemand (herunder producentens datterselskaber og associerede virksomheder).

Artikel 4

Midlertidig sikkerhedsgodkendelse

1. En producent, som ikke har opnået fuld sikkerhedsgodkendelse, kan opnå midlertidig sikkerhedsgodkendelse til en planlagt fortrolig eurovirksomhed vedrørende fortroligt euromateriale for en periode på højst et år. Hvis producenten afgiver tilbud på eller får en fortrolig eurovirksomhed i opdrag inden for dette tidsrum, kan dennes midlertidige sikkerhedsgodkendelse forlænges, indtil ECB har truffet beslutning om, om denne kan opnå fuld sikkerhedsgodkendelse.

2. En producent kan opnå midlertidig sikkerhedsgodkendelse til en planlagt fortrolig eurovirksomhed vedrørende fortroligt euromateriale under forudsætning af, at:

a) de sikkerhedsforholdsregler, denne har indført på produktionsstedet for den planlagte fortrolige eurovirksomhed, med undtagelse af procedurer for proceskontrol og revisionsspor vedrørende produktion, håndtering og opbevaring af fortroligt euromateriale, som der er søgt om godkendelse til, overholder de relevante dele af sikkerhedsreglerne

b) producenten kan godtgøre at kunne udvikle og indføre procedurer for proceskontrol og revisionsspor, jf. litra a), der gør det muligt at overholde sikkerhedsreglerne

c) alle trykkerier, som deltager i den planlagte fortrolige eurovirksomhed, er fysisk beliggende i en medlemsstat, og

d) alle produktionssteder undtagen trykkerier, der er involveret i den planlagte fortrolige eurovirksomhed, er beliggende i en medlemsstat eller i en medlemsstat i Den Europæiske Frihandelssammenslutning.

3. En producent med midlertidig sikkerhedsgodkendelse til en fortrolig eurovirksomhed vedrørende fortroligt euromateriale kan få udleveret fortrolige produktionsspecifikationer vedrørende eurosedler og forberede udførelse af den fortrolige eurovirksomhed.

4. En producent med midlertidig sikkerhedsgodkendelse til en fortrolig eurovirksomhed vedrørende fortroligt euromateriale, må ikke udføre denne fortrolige eurovirksomhed eller nogen anden fortrolig eurovirksomhed, hvortil denne endnu ikke har fået sikkerhedsgodkendelse, og må ikke overføre eller overdrage sin midlertidige sikkerhedsgodkendelse til tredjemand (herunder datterselskaber og associerede virksomheder).

5. Med forbehold af maksimumsperioden for en midlertidig sikkerhedsgodkendelse og enhver forlængelse heraf som angivet i artikel 4, stk. 1, udløber en midlertidig sikkerhedsgodkendelse automatisk på den af ECB anførte dato i henhold til artikel 7, stk. 1, litra d), medmindre: a) producenten inden denne dato gives fuld sikkerhedsgodkendelse til den pågældende fortrolige eurovirksomhed vedrørende fortroligt euromateriale. I så fald anses den midlertidige sikkerhedsgodkendelse for at udløbe den dato, på hvilken der gives fuld sikkerhedsgodkendelse, eller b) den midlertidige sikkerhedsgodkendelse inddrages ved en beslutning i henhold til artikel 14.

6. En midlertidig sikkerhedsgodkendelse kan også berøres af en beslutning, der træffes i henhold til artikel 12 eller 15.

AFDELING II

SIKKERHEDSGODKENDELSESPROCEDURE

Artikel 5

Ansøgning om indledning af proceduren og udnævnelse af en sikkerhedsinspektionsgruppe

1. En producent, der ønsker at udføre en fortrolig euroaktivitet vedrørende en eller flere former for fortroligt euromateriale, skal sende en skriftlig ansøgning til ECB om indledning af sikkerhedsgodkendelsesproceduren. Ansøgningen skal indeholde:

a) en nøjagtig angivelse af de(t) fortrolige euromateriale(r), produktionsstedet og dets beliggenhed og den fortrolige eurovirksomhed, som producenten søger om godkendelse til

b) oplysninger, hvoraf det fremgår, at dennes produktionsudstyr er egnet til at producere de(t) fortrolige euromateriale(r), som der søges godkendelse til

c) oplysninger om de fysiske sikkerhedsforholdsregler på produktionsstedet

d) en skriftlig tilkendegivelse fra producenten om, at denne vil overholde alle relevante bestemmelser i denne afgørelse, med de til enhver tid eventuelle ændringer, og en erklæring om, at denne vil holde sikkerhedsreglernes indhold fortroligt

e) hvis producenten agter at anvende et særligt destruktionsanlæg, oplysninger om grundene til producentens ønske herom, og oplysninger om ordningerne vedrørende dette anlæg. Producenten skal navnlig oplyse om de planlagte ordninger vedrørende transporten af fortroligt sikkerhedsmateriale til og fra det særlige destruktionsanlæg og om de planlagte metoder til overvågning af destruktionen af fortroligt euromateriale i dette anlæg, og

f) en klar angivelse af, om producenten søger om fuld eller midlertidig sikkerhedsgodkendelse til en fortrolig eurovirksomhed vedrørende fortroligt euromateriale.

2. ECB kontrollerer ansøgningen om godkendelse i forhold til kravene i stk. 1 og underretter producenten om resultatet af denne kontrol senest 20 ECB-arbejdsdage fra datoen for modtagelsen af ansøgningen om indledning af godkendelsesproceduren i henhold til procedurerne i stk. 3 og 4. ECB kan forlænge fristen én gang, men skal give producenten skriftlig underretning herom. ECB kan under udførelsen af denne kontrol anmode producenten om yderligere oplysninger vedrørende punkterne i stk. 1. Hvis ECB anmoder om yderligere oplysninger, underrettes producenten om resultatet af kontrollen senest 20 ECB-arbejdsdage fra datoen for modtagelsen af de yderligere oplysninger.

3. ECB afviser ansøgning om godkendelse og giver producenten skriftlig meddelelse herom og om begrundelsen herfor senest inden for de i stk. 2 angivne frister, hvis:

a) producenten ikke forelægger oplysningerne eller den skriftlige tilkendegivelse i henhold til stk. 1

b) producenten ikke forelægger eventuelle yderligere oplysninger, som ECB har anmodet om i henhold til stk. 2

c) producentens sikkerhedsgodkendelse er blevet inddraget, og perioden med forbud mod at ansøge om ny sikkerhedsgodkendelse, der er angivet i beslutningen om at inddrage godkendelsen, ikke er udløbet eller

d) eventuelle deltagende trykkeriers og fremstillingsstedets beliggenhed ikke opfylder kravene fastsat i artikel 3, stk. 2, litra b) og c), såfremt der ansøges om fuld sikkerhedsgodkendelse, eller i artikel 4, stk. 2, litra c) og d), såfremt der ansøges om midlertidig sikkerhedsgodkendelse.

4. Hvis producenten opfylder kravene i stk. 1 og forelægger eventuelle yderligere oplysninger, som ECB har anmodet om i henhold til stk. 2, meddeler ECB producenten datoen for den første sikkerhedsinspektion under overholdelse af den i stk. 2 anførte tidsfrist. Samtidig udleverer ECB følgende til producenten:

a) en fortrolig fortegnelse over alle former for fortroligt euromateriale, idet fortegnelsen indgår i sikkerhedsreglerne, og

b) et eksemplar af de dele af sikkerhedsreglerne, der vedrører produktion, håndtering (herunder destruktion) og opbevaring af det fortrolige euromateriale, som producenten søger om sikkerhedsgodkendelse til. ECB udleverer eventuelle ajourføringer af disse regler, som foretages i løbet af sikkerhedsgodkendelsesproceduren, til producenten.

5. ECB udpeger en sikkerhedsinspektionsgruppe, der består af eksperter fra ECB og de nationale centralbanker. Ved udpegelsen overholdes princippet om at undgå interessekonflikter. Hvis der efter udpegelsen opstår interessekonflikt, erstatter ECB øjeblikkeligt det pågældende medlem med en ekspert, som ikke er i en interessekonflikt.

Artikel 6

Den første sikkerhedsinspektion

1. Den første sikkerhedsinspektion påbegyndes senest 20 ECB-arbejdsdage, efter at producenten har modtaget den i artikel 5, stk. 4, omhandlede meddelelse fra ECB. Hvis en producent ansøger om en fuld sikkerhedsgodkendelse, inspicerer sikkerhedsinspektionsgruppen under den første sikkerhedsinspektion den fortrolige eurovirksomhed og aflægger besøg på det produktionssted, som producenten har ansøgt om fuld sikkerhedsgodkendelse til. Desuden vurderes eventuelle ordninger vedrørende et særligt destruktionsanlæg.

2. Sikkerhedsinspektionsgruppen vurderer, hvorvidt de sikkerhedsforholdsregler, som producenten har indført, eller foreslår at indføre, vedrørende alle aspekter af den fortrolige eurovirksomhed, overholder de relevante dele af sikkerhedsreglerne. Såfremt producenten foreslår at indføre bestemte sikkerhedsforholdsregler eller -forbedringer med henblik på overholdelse af de relevante dele af sikkerhedsreglerne, gives der ikke fuld sikkerhedsgodkendelse, før disse forholdsregler eller forbedringer er gennemført. Sikkerhedsinspektionsgruppen kan foretage en yderligere inspektion for at kontrollere, om disse foreslåede forholdsregler eller forbedringer overholder sikkerhedsreglerne, før den i stk. 5 omhandlede rapport forelægges producenten.

3. Såfremt en producent kun har ansøgt om midlertidig sikkerhedsgodkendelse, aflægger sikkerhedsinspektionsgruppen besøg på det produktionssted, som producenten har ansøgt om midlertidig sikkerhedsgodkendelse til, og vurderer, om de sikkerhedsforholdsregler, som producenten har indført, bortset fra procedurer for proceskontrol og revisionsspor vedrørende produktion, håndtering og opbevaring af fortroligt euromateriale, som der er ansøgt om midlertidig sikkerhedsgodkendelse til, overholder de relevante dele af sikkerhedsreglerne. Sikkerhedsinspektionsgruppen vurderer desuden, om producenten kan godtgøre at kunne udvikle og indføre procedurer for proceskontrol og revisionsspor, der gør det muligt at overholde sikkerhedsreglerne.

4. Efter at den første sikkerhedsinspektion (eller den yderligere sikkerhedsinspektion, hvor dette er relevant) er gennemført, giver sikkerhedsinspektionsgruppen, inden den forlader produktionsstedet, producenten en uformel, mundtlig kort foreløbig gennemgang af dens faktuelle konklusioner. Hvis sikkerhedsinspektionsgruppen konkluderer, at der er afvigelser fra sikkerhedsreglerne, sender ECB senest 10 ECB-arbejdsdage efter datoen for gennemførelsen af den første sikkerhedsinspektion (eller den yderligere sikkerhedsinspektion, hvor dette er relevant) en meddelse til producenten med nøjagtige angivelser af disse. Producenten har en frist på 10 ECB-arbejdstage efter modtagelse af denne meddelelse til skriftligt at afgive kommentarer til ECB om indholdet af meddelelsen og om eventuelle sikkerhedsforholdsregler eller -forbedringer foreslået af producenten.

5. Sikkerhedsinspektionsgruppen gør rede for sine konklusioner i en foreløbig rapport under hensyntagen til producentens eventuelle kommentarer i henhold til stk. 4. Den foreløbige rapport skal især indeholde detaljerede oplysninger om:

a) de sikkerhedsforholdsregler, der er gennemført på produktionsstedet, og som overholder sikkerhedsreglerne

b) eventuelle tilfælde af manglende overholdelse af sikkerhedsreglerne, som gruppen har konstateret

c) eventuelle foranstaltninger truffet af producenten under inspektionen

d) eventuelle sikkerhedsforholdsregler eller -forbedringer, som er foreslået af producenten, og, såfremt der foretages en yderligere sikkerhedsinspektion, sikkerhedsinspektionsgruppens vurdering af, om der er gennemført sådanne forholdsregler eller forbedringer, og

e) sikkerhedsinspektionsgruppens vurdering af, om der bør gives fuld eller midlertidig sikkerhedsgodkendelse i overensstemmelse med kravene i artikel 3 og 4.

6. Den foreløbige rapport sendes til producenten senest 30 ECB-arbejdsdage efter gennemførelsen af den første sikkerhedsinspektion (eller den yderligere sikkerhedsinspektion, hvor dette er relevant). Producenten kan inden for 30 ECB-arbejdsdage efter modtagelse af den foreløbige rapport afgive kommentarer hertil. ECB færdiggør rapporten under hensyntagen til de af producenten fremsatte kommentarer, inden der træffes beslutning i henhold til artikel 7.

Artikel 7

Beslutning om sikkerhedsgodkendelse

1. ECB giver producenten skriftlig meddelelse om sin beslutning om producentens ansøgning om sikkerhedsgodkendelse senest 30 ECB-arbejdsdage fra modtagelsen af producentens kommentarer til den foreløbige rapport eller fra udløbet af fristen for at fremsætte kommentarer, jf. artikel 6, stk. 6. Beslutningen skal indeholde en klar angivelse af:

a) baggrunden for beslutningen

b) producenten

c) den fortrolige eurovirksomhed på produktionsstedet, som der gives sikkerhedsgodkendelse til

d) hvorvidt der gives fuld eller midlertidig sikkerhedsgodkendelse og, såfremt der gives midlertidig sikkerhedsgodkendelse, datoen for godkendelsens udløb

e) ordninger vedrørende destruktion i et særligt destruktionsanlæg, hvis en sådan destruktion påtænkes

f) det fortrolige euromateriale, som der gives sikkerhedsgodkendelse til, og

g) eventuelle særlige vilkår vedrørende ovenstående punkter under litra a)-f).

Beslutningen træffes på grundlag af oplysningerne i den endelige rapport, jf. artikel 6, stk. 6, som vedlægges som bilag til beslutningen. Beslutningen om at give sikkerhedsgodkendelse skal også indeholde en kopi af den del af sikkerhedsreglerne, der vedrører transport af det fortrolige euromateriale, som der gives sikkerhedsgodkendelse til.

2. Hvis ansøgningen om sikkerhedsgodkendelse afslås, eller hvis producenten ansøger om fuld sikkerhedsgodkendelse men kun opnår midlertidig sikkerhedsgodkendelse, kan producenten indlede prøvelsesproceduren i henhold til artikel 17.

AFDELING III

VEDVARENDE FORPLIGTELSER

Artikel 8

Godkendte producenters og ECB's vedvarende forpligtelser

1. En godkendt producent skal skriftligt og uden unødig forsinkelse give ECB meddelelse om:

a) indledning af en afviklings- eller saneringsprocedure vedrørende producentens virksomhed eller en tilsvarende procedure

b) udnævnelse af en likvidator, midlertidig bobestyrer, administrator eller en tilsvarende person vedrørende producentens virksomhed

c) planer om at anvende underentreprise til eller inddrage tredjemand i den fortrolige eurovirksomhed, som producenten har sikkerhedsgodkendelse til,

d) enhver ændring der er foretaget, efter at der er givet sikkerhedsgodkendelse, og som berører eller kan berøre de sikkerhedsforanstaltninger, som er omfattet af sikkerhedsgodkendelsen, eller

e) enhver ændring i kontrol over den godkendte producent som følge af ændringer i ejerstrukturen eller på anden måde.

2. ECB giver godkendte producenter meddelelse om eventuelle ajourføringer af sikkerhedsreglerne, der vedrører det fortrolige euromateriale, som de har fået godkendelse til.

AFDELING IV

OPFØLGENDE SIKKERHEDSINSPEKTIONER

Artikel 9

Procedure for opfølgende sikkerhedsinspektioner

1. Når en producent har opnået fuld eller midlertidig sikkerhedsgodkendelse, foretager ECB opfølgende sikkerhedsinspektioner af godkendte produktionssteder.

2. De efterfølgende sikkerhedsinspektioner kan udføres med eller uden forudgående varsel. De udføres på arbejdsdage mellem kl. 8.00 og 18.00 lokal tid, medmindre et andet tidspunkt er aftalt med producenten. Hvis inspektionen er varslet, meddeler ECB producenten tidspunktet for inspektionen og fremsender senest 30 ECB-arbejdsdage forud for inspektionen et spørgeskema til producenten med henblik på inspektionen. Producenten skal udfylde og tilbagesende spørgeskemaet til ECB senest 10 ECB-arbejdstage inden inspektionen.

3. Artikel 6, stk. 2-4, og artikel 6, stk. 5, undtagen litra e), finder tilsvarende anvendelse på opfølgende sikkerhedsinspektioner. Endvidere skal sikkerhedsinspektionsgruppens rapport indeholde detaljerede oplysninger om sikkerhedsgruppens vurdering af, om den fulde eller midlertidige sikkerhedsgodkendelse fortsat bør gælde, eller om ECB bør træffe en beslutning i henhold til artikel 12-14. Hvis sikkerhedsinspektionsgruppen mener, at artikel 15 bør finde anvendelse, skal den i sin rapport give en begrundelse herfor, og tilsvarende gælder for ECB’s meddelse som omtalt i artikel 6, stk. 4. Sikkerhedsinspektionsgruppens forslag vedrørende disse foranstaltninger skal stå i et rimeligt forhold til den manglende overholdelses karakter.

4. En foreløbig rapport sendes til producenten senest 30 ECB-arbejdsdage efter afslutning af den opfølgende sikkerhedsinspektion. Producenten kan inden for 15 ECB-arbejdsdage efter modtagelse af den foreløbige rapport afgive kommentarer hertil. ECB færdiggør rapporten under hensyntagen til producentens kommentarer, forinden producenten gives meddelelse om resultatet af den opfølgende sikkerhedsinspektion, jf. artikel 10.

Artikel 10

Resultatet af opfølgende sikkerhedsinspektioner

1. Hvis den i artikel 9 omhandlede rapport konkluderer, at der ikke forekommer tilfælde af manglende overholdelse, meddeler sikkerhedsinspektionsgruppen producenten den positive konklusion af den opfølgende sikkerhedsinspektion.

2. Hvis den i artikel 9 angivne rapport konstaterer et tilfælde af manglende overholdelse, som sikkerhedsinspektionsgruppen ikke anser for at udgøre en umiddelbar og alvorlig trussel mod eurosedlernes eller euroseddelkomponenternes integritet, berører dette ikke producentens fulde eller midlertidige sikkerhedsgodkendelse.

3. I tilfælde omfattet af stk. 2 oplyser sikkerhedsinspektionsgruppen producenten

a) om den manglende overholdelse

b) om, at ECB indtil videre ikke agter at træffe en beslutning i henhold til artikel 12-15, og

c) at denne skal fjerne årsagen til den manglende overholdelse inden for en frist, som står i rimeligt forhold til en manglende overholdelses karakter.

4. Hvis den i artikel 9 omhandlede rapport konstaterer et tilfælde af manglende overholdelse, som kræver, at ECB træffer en af de beslutninger, der er angivet i artikel 12-15, træffer ECB denne beslutning i overensstemmelse med proceduren i artikel 11.

5. I de i stk. 1-3 omhandlede tilfælde meddeler sikkerhedsinspektionsgruppen skriftligt producenten resultatet af den opfølgende sikkerhedsinspektion senest 20 ECB-arbejdsdage efter modtagelsen af producentens kommentarer til den foreløbige rapport, jf. artikel 9, stk. 4, eller udløbet af fristen for fremsendelse af kommentarer i henhold nævnte stykke. Sikkerhedsinspektionsgruppens meddelelse til producenten bilægges den endelige rapport.

AFDELING V

KONSEKVENSER AF MANGLENDE OVERHOLDELSE

Artikel 11

Beslutningsprocedure

1. Når der træffes beslutning i henhold til artikel 12-15, skal ECB:

a) vurdere tilfældet af manglende overholdelse under hensyntagen til den i artikel 9, stk. 4, omhandlede endelige rapport, og

b) give producenten skriftlig meddelelse om sin beslutning senest 30 ECB-arbejdsdage fra modtagelsen af producentens kommentarer til den foreløbige rapport, jf. artikel 9, stk. 4, med angivelse af: i) tilfældet af manglende overholdelse ii) det produktionssted, det fortrolige euromateriale og den fortrolige eurovirksomhed, som beslutningen vedrører iii) datoen for beslutningens virkning, og iv) begrundelse for beslutningen.

2. I de tilfælde, hvor ECB træffer en beslutning i henhold til artikel 13-15, skal beslutningen altid stå i et rimeligt forhold til den manglende overholdelses karakter. ECB kan give de nationale centralbanker og alle godkendte producenter meddelelse om beslutningen, dens omfang og varighed og i givet fald med fremhævelse af, at de nationale centralbanker vil få meddelelse om eventuelle yderligere ændringer i producentens status.

Artikel 12

Beslutning om advarsel

1. Hvis: a) den endelige rapport, jf. artikel 9, stk. 4, konstaterer mindst et tilfælde af manglende overholdelse af den i artikel 10, stk. 2, angivne art, og b) manglende overholdelse af samme art allerede er forekommet to gange under de sidste tre sikkerhedsinspektioner udført på produktionsstedet (uanset om disse tilfælde vedrører den samme bestemmelse i sikkerhedsreglerne), udsteder ECB en beslutning om advarsel til producenten.

2. I en skriftlig advarsel i henhold til stk. 1, skal det angives, at såfremt der forekommer yderligere tilfælde af manglende overholdelse af den i artikel 10, stk. 2, omhandlede art (uanset om et sådant tilfælde vedrører den samme bestemmelse i sikkerhedsreglerne som tidligere tilfælde af manglende overholdelse), vil ECB træffe en beslutning i henhold til artikel 14.

Artikel 13

Suspension af fuld sikkerhedsgodkendelse vedrørende nye ordrer

Hvis den endelige rapport, jf. artikel 9, stk. 4, konstaterer et tilfælde af manglende overholdelse, som sikkerhedsinspektionsgruppen anså for at udgøre en umiddelbar og alvorlig trussel mod eurosedlernes eller euroseddelkomponenternes integritet, men hvor producenten under sikkerhedsinspektionen kunne godtgøre, at der ikke var sket tab, tyveri eller offentliggørelse af fortroligt euromateriale, træffer ECB en beslutning, hvori:

a) der sættes en rimelig tidsfrist, inden for hvilken producenten skal fjerne årsagen til den manglende overholdelse

b) producentens fulde sikkerhedsgodkendelse suspenderes, hvad angår dennes mulighed for at modtage nye ordrer vedrørende det pågældende fortrolige euromateriale (herunder deltagelse i offentlige udbud vedrørende dette fortrolige euromateriale), indtil fristen i litra a) er udløbet, og

c) det angives, at producentens fulde sikkerhedsgodkendelse automatisk inddrages, når fristen i litra a) udløber, medmindre producenten inden fristens udløb over for ECB godtgør at have fjernet årsagen til den manglende overholdelse.

Artikel 14

Inddragelse af fuld eller midlertidig sikkerhedsgodkendelse

1. ECB træffer beslutning om inddragelse af en producents fulde eller midlertidige sikkerhedsgodkendelse i følgende tilfælde:

a) hvis den endelige rapport, jf. artikel 9, stk. 4, konstaterer et tilfælde af manglende overholdelse af sikkerhedsreglerne, som: i) anses for at udgøre en umiddelbar og alvorlig trussel mod eurosedlernes eller euroseddelkomponenternes integritet, og hvor producenten under sikkerhedsinspektionen ikke kunne godtgøre, at der ikke var sket tab, tyveri eller offentliggørelse af fortroligt euromateriale ii) for sikkerhedsinspektionsgruppen viser, at årsagen til et tilfælde af manglende overholdelse, som medførte, at ECB traf en beslutning i henhold til artikel 13, ikke var fjernet inden for den tidsfrist, som var fastsat i ECB's beslutning, eller iii) er af samme art som et tilfælde af manglende overholdelse, i forbindelse med hvilket der allerede er udstedt en advarsel i henhold til artikel 12, eller

b) såfremt i) en producent nægter at give en sikkerhedsinspektionsgruppe umiddelbar adgang til et produktionssted ii) artikel 3, stk. 1, 5 eller 6, er overtrådt, eller iii) ECB af andre årsager med rimelighed kan anse producentens adfærd for at kunne bringe eurosedlers integritet som betalingsmiddel i fare.

2. ECB træffer beslutning om inddragelse af en producents fulde eller midlertidige sikkerhedsgodkendelse i følgende tilfælde:

i) artikel 4, stk. 4, er tilsidesat, eller

ii) ECB af andre årsager med rimelighed kan anse producentens adfærd for at kunne bringe eurosedlers integritet som betalingsmiddel i fare.

3. I beslutningen om inddragelse af godkendelsen angiver ECB datoen, hvorefter producenten kan indgive ny ansøgning om fuld eller midlertidig sikkerhedsgodkendelse i henhold til artikel 5.

4. Såfremt producentens besiddelse af fortroligt euromateriale efter inddragelsen vil kunne bringe eurosedlers integritet som betalingsmiddel i fare, kan ECB kræve, at producenten træffer visse foranstaltninger, f.eks. at et nærmere angivet fortroligt euromateriale udleveres til ECB eller destrueres, for at sikre, at producenten ikke er i besiddelse af dette fortrolige euromateriale, efter at inddragelsen har fået virkning.

Artikel 15

Procedure for suspension af fortrolig eurovirksomhed under særlige omstændigheder

1. Under særlige omstændigheder kan sikkerhedsinspektionsgruppen suspendere den pågældende fortrolige eurovirksomhed med umiddelbar virkning, hvis gruppen konstaterer et tilfælde af manglende overholdelse, som den anser for at være af så alvorlig karakter, at eurosedlers integritet som betalingsmiddel kan bringes i fare, medmindre der træffes øjeblikkelige foranstaltninger. En sådan suspension skal stå i rimeligt forhold til den manglende overholdelses karakter. Sikkerhedsinspektionsgruppen kan også kræve, at den godkendte producent træffer de i artikel 14, stk. 4, omhandlede foranstaltninger for at sikre, at denne ikke er i besiddelse af fortroligt euromateriale i suspensionsperioden. Den godkendte producent giver sikkerhedsinspektionsgruppen oplysninger om eventuelle andre producenter, der, som kunder eller leverandører, kan blive indirekte berørt af suspensionen.

2. Snarest muligt efter en suspension i henhold til stk. 1 vurderer ECB foranstaltningen og træffer en beslutning som omhandlet i artikel 12-14 eller beslutter, at suspensionen skal ophæves. I forbindelse med en sådan beslutning følger ECB den i artikel 11 fastlagte procedure.

Artikel 16

ECB's sikkerhedsgodkendelsesregister

1. ECB fører et register over sikkerhedsgodkendelser. Registret skal:

a) indeholde en fortegnelse over de producenter, der har opnået fuld eller midlertidig sikkerhedsgodkendelse, og de pågældende produktionssteder

b) for hvert produktionssted angive den fortrolige eurovirksomhed og det fortrolige euromateriale, som der er givet fuld eller midlertidig sikkerhedsgodkendelse til

c) angive eventuelle særlige vilkår i henhold til artikel 7, stk. 1, litra g), og

d) registrere midlertidige sikkerhedsgodkendelsers udløb.

2. ECB stiller informationer fra registret til rådighed for alle nationale centralbanker og for andre godkendte producenter.

3. Hvis ECB træffer en beslutning i henhold til artikel 13, registrerer ECB varigheden af foranstaltningen og alle ændringer i status i forbindelse med producentens navn, det berørte produktionssted og det pågældende fortrolige euromateriale og/eller den pågældende fortrolige eurovirksomhed.

4. Hvis ECB træffer en beslutning i henhold til artikel 14, slettes producentens navn, produktionsstedet, det fortrolige euromateriale og den fortrolige eurovirksomhed fra registret.

5. Hvis den fortrolige eurovirksomhed suspenderes under særlige omstændigheder i henhold til artikel 15, underretter ECB alle tredjepartsproducenter, jf. artikel 15, stk. 1, som vil kunne være berørt af suspensionen, og meddeler dem, at de vil få yderligere oplysninger om den suspenderede godkendte producents status, når ECB har vurderet suspensionen og truffet en beslutning i henhold til artikel 15, stk. 2.

AFSNIT VI

AFSLUTTENDE BESTEMMELSER

Artikel 17

Prøvelsesprocedure

1. Såfremt ECB har truffet en beslutning

i) om at afvise en ansøgning om indledning af proceduren for sikkerhedsgodkendelse

ii) om at afslå at give fuld eller midlertidig sikkerhedsgodkendelse

iii) om at give midlertidig sikkerhedsgodkendelse efter en ansøgning om fuld sikkerhedsgodkendelse, eller

iv) i henhold til artikel 12-15,

kan producenten senest 30 ECB-arbejdsdage efter meddelelsen af en sådan beslutning indgive en skriftlig anmodning til Styrelsesrådet om prøvelse af beslutningen. Producenten skal begrunde denne anmodning og vedlægge alle oplysninger til støtte for anmodningen.

2. Hvis producenten udtrykkeligt anmoder herom i sin anmodning om prøvelse og angiver grundene herfor, kan Styrelsesrådet opsætte virkningen af den beslutning, der prøves.

3. Styrelsesrådet prøver beslutningen på baggrund af producentens anmodning og giver producenten skriftlig meddelelse om sin beslutning, med angivelse af grundene herfor, senest to måneder efter modtagelsen af anmodningen.

4. Anvendelsen af stk. 1-3 berører ikke rettigheder i henhold til artikel 230 og 232 i traktaten.

Artikel 18

Konsekvensændring

Artikel 7, stk. 1, litra c), i retningslinje ECB/2004/18 affattes således:

»c) Trykkeriet skal have fuld eller midlertidig godkendelse fra ECB i henhold til afgørelse ECB/2008/3 af 15. maj 2008 om procedurer for sikkerhedsgodkendelse af producenter af fortroligt euromateriale til eurosedler, og skal af Styrelsesrådet være godkendt som berettigede til at deltage på grundlag af Direktionens bedømmelse af dets opfyldelse af: i) de kvalitetskrav til produktionen af eurosedler (EBQR), som Direktionen har fastsat særskilt under hensyntagen til Seddelkomiteens synspunkter ii) de sikkerheds- og sundhedskrav, som Direktionen har vedtaget særskilt under hensyntagen til Seddelkomiteens synspunkter, og iii) de krav til en miljøvenlig produktion af eurosedler, som Direktionen har vedtaget særskilt under hensyntagen til Seddelkomiteens synspunkter«.

Artikel 19

Ikrafttræden

Denne afgørelse træder i kraft den 2. juni 2008.

Udfærdiget i Frankfurt am Main, den 15. maj 2008. Jean-Claude TRICHET Formand for ECB

(1) EFT L 320 af 21.10.2004, s. 21.